Lene Jensen (S), 2004-11-10:
Før vi fuldstændig fortaber os i teknikaliteter og kvoter og sådan noget, tror jeg sådan set, det er vigtigt at tage det udgangspunkt, at det at blive optaget på en uddannelse er en ret stor ting for de fleste, og det gælder, uanset om man kommer frisk fra fad fra gymnasiet, eller man først på et lidt senere tidspunkt finder ud af, at man gerne vil uddanne sig videre, for det handler jo om livsvalg.
Det handler ikke om teknik, det her, det handler om livsvalg, og det handler om at havne på den der rette hylde, uanset hvilken facon den så i øvrigt har, der gør, at man kan have et fornuftigt afsæt, både når det gælder arbejdslivet og måske også ganske meget af resten af livet, som man kan udvikle sig fra.
Hovedvejen til de videregående uddannelser er en adgangsgivende eksamen.
Sådan er det, og det er også Socialdemokratiets holdning, at det skal være sådan fremover.
Men vi er altså også af den overbevisning, at det er utrolig vigtigt, at man også kan komme frem til målet ad alternative ruter, både dem, der er brolagt med de her karakterforbedringer, som vi lige har diskuteret, og så dem, der er grundet på andre former for kvalifikationer.
Og så skal de her alternative ruter altså være til at finde ud af.
De skal være gennemskuelige, og de skal være rimelige – så langt er vi enige.
Regeringen er nu ved at barsle med det her nye optagesystem til de videregående uddannelser, og det er fornuftigt nok at rydde op i den jungle, hvor den nuværende pointjagt foregår.
Jeg synes bare, at det ser ud, som om man får botaniseret så kraftigt, at man faktisk får afskåret nogle af de alternative ruter, der ikke handler om karakterer, og får dem skåret så langt ned, at det kan diskuteres, om de i fremtiden på en række uddannelser overhovedet vil spille en reel rolle for ret mange.
Som jeg lige antydede i mit spørgsmål, mener jeg sådan set også, det er fascinerende, at man i forenklingens navn afskaffer kvote 2 for at indføre kvote 1 a, kvote 1 b, kvote 2 a, kvote 2 b og derudover giver point, hvis man har aftjent sin værnepligt.
Det forekommer ikke fuldstændig logisk og ej heller som den meget, meget store forenkling.
Sådan som jeg har hørt ministrene og også har fulgt noget af debatten, så kan jeg ikke opfatte det anderledes, end at kvote 2 b, altså der, hvor karaktererne ikke er det primære, i forhold til de længerevarende videregående uddannelser praktisk taget afskaffes.
Det synes jeg er meget, meget ærgerligt, for det betyder jo, at hvis man er endt ud med et eksamensresultat, som er 0,4 under den kvotient, der skal bruges, så er det bare ærgerligt.
Så er der ikke nogen anden chance for at komme videre i uddannelsessystemet, og jeg synes ærligt talt, det er udansk.
Jeg synes, vi går glip af noget vældig, vældig vigtigt i det danske uddannelsessystem, hvor vi lægger vægt på at have en vis rummelighed, hvor vi lægger vægt på, at der også skal være muligheder for mennesker, som ikke fuldstændig går den slagne vej.
Det, at der nu i kvote 2 skal lægges så stor vægt på karakterer, får det oppe i mit hoved til at bimle i retning af, at vi på en måde afskaffer den her pointjagt til fordel for et karakterræs på akkord.
Og jeg ved altså ikke, om det er mere sympatisk.
Det kan godt være, at det er mere effektivt, og vi vil som sagt gerne være med til at kigge på, hvordan man kan indrette kvote 2, men det er altså rigtig, rigtig, rigtig ærgerligt, hvis effektiviteten skal gå ud over den rummelighed, som vi altså også synes, der skal være plads til.
For os er det afgørende, at man kan komme videre i uddannelsessystemet, når livssituationen er til det, og man lige nøjagtigt har de kvalifikationer, som er relevante for den uddannelse, man søger.
Og så vidt jeg kan se, ser det altså ikke ud, som om det bliver bedre med det forslag, der er lagt frem, men ringere, og jeg håber meget på, at der i hvert fald vil være en imødekommenhed i forhold til at diskutere det og også meget gerne til også at evaluere, hvordan det så rent faktisk går.
Som sagt er vi nede og røre ved nogle meget følsomme mekanismer, som er enormt vigtige i forhold til, hvordan det danske uddannelsessystem ser ud.